इस बार चुनाव में कांग्रेस धार्मिक कार्ड खेलने से नहीं चूकी है। उसने वादा किया है कि सत्ता में आने पर वह 'राम वन गमन पथ' का निर्माण और धार्मिक पर्यटन का बढ़ावा देने के लिए मंदिरों का निर्माण कराएगी। इसके अलावा उसने प्रत्येक पंचायत में गोशाला बनवाने का भी उसने वादा किया है। भाजपा के खिलाफ सत्ता विरोधी लहर और अपनी एकजुटता के जरिए सत्ता में वापसी करने का सपना देखने वाली कांग्रेस पार्टी को मायावती ने झटका दिया है। प्रदेश अध्यक्ष बनने के बाद कमलनाथ बसपा के साथ गठबंधन बनाने के हिमायती रहे लेकिन बसपा सुप्रीमो ने गठबंधन न होने के लिए कांग्रेस को जिम्मेदार ठहरा दिया। जबकि कांग्रेस का कहना है कि गठबंधन पर बातचीत के दौरान ही बसपा ने अपने उम्मीदवारों की घोषणा कर दी। कांग्रेस का कहना है कि मायावती वे सीटें भी मांग रही थीं जिन पर 2013 के चुनाव में उसने खराब प्रदर्शन किया था। इसके अलावा गोंडवाना जनतांत्रिक पार्टी के साथ कांग्रेस का गठबंधन परवान नहीं चढ़ पाया।